עקבות | עירית בראל בסן

על חפצים והיררכיה בעבודתה של עירית בסן בראל

אסופה של חפצים המונחים על הרצפה כלאחר יד מקבלת את פני הצופה בעת הכניסה לחלל הגלריה: שואב אבק, כיסא, מרכך כביסה ועוד, חפצים יומיומיים, צבועים בצבע אפור. על הקירות מסביב, סדרת עבודות ציאנוטייפ אותן יצרה האמנית. קומפוזיציות של טבע דומם המייצרות הכלאה בין עבודותיה שלה בסטודיו, ציורים של סבה, פריטים מבית סבתה ואביזרים מן הסטודיו ומחיי היומיום.

בתערוכה זו חוזרת עירית בראל-בסן אל עבודותיו של סבה, שמואל גולדשטיין, צייר, שעבודותיו התאפיינו בציורי נוף ובסצנות יהודיות והוצגו בבית יד לבנים בפתח תקוה (שהפך לימים למוזיאון פתח תקוה לאמנות ועבודותיו של גולדשטיין כלולות באוסף המוזיאון).

בראל-בסן מפנה את המבט פנימה. היא בוחנת את ההיסטוריה המשפחתית שלה, ומנסה לפענח את ההשפעות המשפחתיות של סיפור הביוגרפיה האישית שלה על גוף עבודותיה. בתהליך של פרימה וכתיבה מחדש שאופייני לדרך פעולתה של האמנית, היא שוזרת את הסיפור של סבה וסבתה מול מבטו של הצופה במעין תהליך של פירוק והרכבה אשר הופך את הלא נראה לנראה, מנכיח את המרכיבים המלווים את האמנית ומשמש מעין עדות של הדברים.

בתערוכת היחיד הקודמת, בראל-בסן התחקתה אחר מושג היופי והעלתה שאלות על מושג זה תוך חתירה להגיע אל המהות שמאחוריו. בתערוכה הנוכחית, לצד חקירת הביוגרפיה האישית שלה, עוסקות העבודות בשאלות על מורשת ועל עזבון חומרי. באמצעות סדרה של הדפסי ציאונטייפ, עבודת וידאו ומיצב תלוי מקום, בראל-בסן שואלת שאלות על ההיררכיה של חפצים, על פריטים שמאסנו בהם וסר חנם. היא שואלת מה אנו מגדירים כזבל שאינו ראוי שיישאר? מה יהיה גורל הציורים של סבה המאוחסנים שנים בבית הוריה? והאם שווים זהה לערך החפצים של סבתה שהייתה עקרת בית או לכיסא ישן? בראל-בסן מערבבת בין נמוך וגבוה, פריטים מן המוכר והיומיומי, באמצעותם היא פורעת את ההיררכיה הרגילה והצפויה ובונה אותה מחדש. מתחקה באמצעות החפצים אחר עקבות ההווה והעבר, עקבות המובילים את עבודותיה שלה.

עירית בראל בסן היא אמנית בוגרת המחלקה לאמנות מבצלאל (2005). היא אמנית רב תחומית העוסקת בציור, פיסול, וידאו והדפס. עבודותיה הוצגו לאורך השנים בתערוכות יחיד וקבוצתיות בארץ ובחו"ל, ביניהן תערוכות בגלריה אלפרד, גלריה p8, הגלריה בכברי, גלריה בנימין, מוזיאון בר דוד, הביאנלה השישית לאמנות, בייג'ין, המוזיאון הלאומי בסין ועוד. החל משנת 2021 היא חברה בגלריה השיתופית בנימין.

אוצרת: מיטל מנור